16. schôdza NR SR - 7.deň - B. popoludní
Dátum: 2011-03-31
Poslanec: Novotný, Viliam (SDKÚ – DS)
Druh vystúpenia: Vystúpenie v rozprave

76. Vážený pán predsedajúci, vážený pán minister, vážený pán spravodajca, dámy a páni, ja som nevystupoval v skrátenom konaní ani v prvom čítaní k predmetnému vládnemu návrhu zákona, ale myslím, že by sme sa mali krátko pristaviť pri situácii, v ktorej sa momentálne nachádza Všeobecná zdravotná poisťovňa. Musím povedať, že pán minister veľmi džentlmensky a veľmi kulantne uviedol aj v prvom aj v druhom čítaní tento návrh, všeobecne informujúc, že sú tam nejaké problémy, a preto treba posunúť termín prísnejších pravidiel pre platobnú schopnosť, pre vykazovanie platobnej schopnosti Všeobecnej zdravotnej poisťovne. Ak dovolíte, rád by som sa venoval problému, prečo to musí súčasná vláda urobiť trošku podrobnejšie. Príbeh Všeobecnej zdravotnej poisťovne, kvôli ktorej tu teraz rokujeme o novelizácii zákona o zdravotných poisťovaniach, je totiž príbeh veľmi poučný. Všeobecná zdravotná poisťovňa sa po transformácii na akciovú spoločnosť v roku 2005 stala stabilným prvkom slovenského zdravotného systému. Všeobecná zdravotná bola zdravým partnerom pre poskytovateľov zdravotnej starostlivosti, faktúry platila načas a dokázala hospodáriť vyrovnane. Splnil sa preto jeden zo zámerov reformy, ktorú realizovala pred-predchádzajúca vláda v roku 2004, urobiť z verejného zdravotného poistenia štandardný, fungujúci a trvalo udržateľný systém. Dohľad nad týmto systémom vykonával nezávislý Úrad pre dohľad nad zdravotnou starostlivosťou vybavený silnými kompetenciami. K 30. júnu 2006 dosahovala Všeobecná zdravotná poisťovňa zisk v prepočte na eurá 9 mil. eur. Čiže v čase parlamentných volieb v roku 2006 bol vo Všeobecnej zdravotnej poisťovni zisk plus 9 mil. eur. Tak prevzala Všeobecnú zdravotnú predchádzajúca Ficova vláda. Nemocnice boli v tom čase fakticky oddlžené, ich dlh voči sociálnej poisťovni sa znižoval každý mesiac až do volieb v roku 2006. A potom prišla k moci predchádzajúca vláda, ktorá tvrdila, že zdravie nie je tovar, že trh do zdravotníctva nepatrí, že štát sa dokáže postarať o efektívne fungovanie inštitúcii a že vraj pacient je pre nich na prvom mieste. Ako prvé, akože systémové opatrenie zrušila predchádzajúca vláda nezávislosť Úradu pre dohľad nad zdravotnou starostlivosťou. Vymenili jeho predsedu Jána Gajdoša za zakladajúceho člena strany SMER pána Richarda Demoviča. A politicky ovládnutý úrad začal zatvárať oči pred deformáciou trhu zdravotného poistenia, pred deformáciou trhu poskytovateľov, pred deformáciou zdravotníckej legislatívy. Začal plniť politickú objednávku ľudí, ktorým vonkoncom nezáležalo na udržateľnosti systému, na dostupnosti zdravotnej starostlivosti, na pacientoch a ich zdraví. Premrhané peniaze za nákupy, predraženej a často nepotrebnej zdravotníckej techniky, stratený zostatok z veriteľa akciovej spoločnosti vo výške bezmála 700 mil. korún, spackaný tender na záchranky, nákup predražených sanitiek, vyše 20 mil. korún na komunikačnú kampaň, z ktorej si pamätáme najmä originálny slogan "Pite zdravú vodu, vodu z vodovodu!" a tak ďalej. Úrad pre dohlaď sa presťahoval do nových priestorov, dámy a páni, z ktorých nemôže dať pätnásť rokov výpoveď. Na prevádzku musí platiť o 300 % viac než predtým. Nájomné je vyššie každý rok o 330 tis. eur. Čo myslíte, v čí prospech? V prospech toho, kto túto budovu prenajíma, a zistite si, kto to je. Nie je to veľmi komplikované. Všeobecná zdravotná poisťovňa však začala okrem toho všetkého aj skresľovať účtovníctvo a prifarbovať hospodárske výsledky, aby situácia nevyzerala tak dramaticky. Úrad sa tomu nečinne prizeral a venoval sa zatiaľ zariaďovaniu kancelárií v štýle Feng Shui. Naozaj nesrandujem, zariaďovali kancelárie v štýle Feng Shui na úrade pre dohľad. Predchádzajúca vláda pritom zmiernila kritériá platobnej schopnosti zdravotných poisťovní tak, aby mohli Všeobecnú zdravotnú poisťovňu naďalej ľubovoľne zadlžovať. Nová vláda v roku 2010 prebrala Všeobecnú zdravotnú poisťovňu zo stratou 54 mil. eur. Koncom roku 2009 pritom Všeobecná zdravotná poisťovňa ešte stihla skonzumovať 65 mil. eur tzv. návratnej finančnej výpomoci z peňazí nás všetkých daňových poplatníkov, ktorá v prípade Všeobecnej zdravotnej poisťovne by sa mohla volať skôr nenávratnou finančnou výpomocou, lebo neviem kedy ju uvidí štátny rozpočet. Asi nikdy. Takže tieto čísla by som rád podčiarkol aby bolo jasno v ďalšej komunikácii ktorá tu prebieha, kde rozprávame o tom, či má štát platiť viac za poistencov, nemá, a čo vlastne spôsobilo problémy Všeobecnej zdravotnej poisťovni. Najprv by sme mali zhodnotiť jej hospodárenie. A jej hospodárenie vyzeralo nasledovne. Zopakujem čísla. Ku koncu júnu 2006 mala hospodársky výsledok plus 9 mil. eur. Takto prevzala Všeobecnú zdravotnú poisťovňu predchádzajúca vláda. Koncom roku 2009 predchádzajúca vláda vložila do Všeobecnej zdravotnej poisťovni 65 mil. eur z peňazí všetkých daňových poplatníkov a napriek tomu v júli 2010 mala táto stratu 54 mil. euro. To sú fakty, to nie sú pocity ani dojmy, ani domnienky, ale fakty o hospodárení v Všeobecnej zdravotnej poisťovni. Faktom je aj to, že strata kvôli nedobre uzatvoreným zmluvám sa na konci roka 2010 prehĺbila na mínus 70 mil. eur. Dneska nás pán generálny riaditeľ Všeobecnej zdravotnej poisťovne informoval na výbore pre zdravotníctvo, že Všeobecná zdravotná poisťovňa bola nastavená tak, že každý mesiac vyrábala stranu 7 mil. eur Tak prevzala súčasná vláda túto poisťovňu. A k tomu musíme ešte prirátať aj kostlivcov, ktorých audítor objavil v skriniach Všeobecnej zdravotnej poisťovne, a teraz nebudem špekulovať o záväzkoch a pohľadávkach, ale premietnutie týchto kostlivcov z účtovníctva, ktorí boli objavení v skriniach Všeobecnej zdravotnej poisťovne, znamená ďalších mínus 65 mil. eur pre účtovníctvo Všeobecnej zdravotnej poisťovne. Tak teda v súčasnosti Všeobecná zdravotná poisťovňa stojí. Keby tieto peniaze boli bývali poslúžili pacientom, k zlepšovaniu ich zdravotného stavu, skracovaniu čakacích zoznamov, znižovaniu doplatkov, dokázal by som to ako lekár pochopiť. Ale skutočnosť je opačná. Tieto peniaze neskončili u pacientov, tí počas vlády SMER-u totižto platili za zdravotnú starostlivosť stále viac a čakali stále dlhšie na poskytnutie zdravotnej starostlivosti. Nemocnice vyzerajú dezolátne, ich dlh prevyšuje niekoľko stoviek miliónov eur. Dlh voči sociálnej poisťovni narástol na 48 mil. eur. Takto dopadlo zdravotníctvo pod vedením strany SMER. A je mi niekedy ľúto, že o tom pomerne málo rozprávame. Pretože vystaviť vysvedčenie po štyroch rokoch vládnutia, je našou povinnosťou. A držme sa len čísiel a faktov! Pocity si nechajme na politické diskusné relácie. Držme sa čísiel a faktov. Tieto som sa vám snažil, dámy a páni, dnes predložiť. Dnes teda stojíme pred neľahkou úlohou zabezpečiť elementárne fungovanie Všeobecnej zdravotnej poisťovne, pretože nám na bezpečnosti pacientov a poistencov naozaj záleží. Nechceme doviesť túto poisťovňu do krachu. Napriek všetkým tým špekuláciám, ktoré som počul, aj mimo, aj na výbore pre zdravotníctvo, o tom, ako to vlastne bolo pripravené celé, aby skrachovala Všeobecná zdravotná poisťovňa. Táto novela zákona prerokovaná v skrátenom legislatívnom konaní je dôkazom toho, že súčasnej vláde záleží na záchrane Všeobecnej zdravotnej poisťovni a záleží na tom, aby vedela dodržať svoje záväzky voči poskytovateľom zdravotnej starostlivosti aj voči pacientom. Oceňujem ozdravné opatrenia, ktoré vykonáva nový manažment poisťovne, a chcem a budem podporovať, aby ich mohol úspešne zrealizovať. Nechcem, aby im v tom teraz zabránili kostlivci v skriniach Všeobecnej zdravotnej poisťovne, ktorých im bývalé vedenie zanechalo. Príbeh Všeobecnej zdravotnej poisťovne, kvôli ktorej tu teraz rokujeme o novelizácii v zdravotných poisťovaniach, je, dámy a páni, naozaj veľmi poučný. Ďakujem pekne. (Potlesk.)